Օսկար Հերման

Օսկար Հերման (, ), հրեական ծագմամբ խորվաթ նկարիչ։ Անդամակցել է խորվաթ նկարիչների՝ «Մյունխենյան խմբակ» անունով հայտնի խմբին, որը մեծ ազդեցություն է ունեցել Խորվաթիայի ժամանակակից արվեստի վրա։

Կենսագրություն

Օսկար Հերմանը ծնվել է 1886 թվականի մարտի 17-ին Զագրեբում, խորվաթցի հրեաներ Դանիել և Ժոզեֆինա Հերմանների ընտանիքում։ Հայրը մահացել է, երբ Օսկարը եղել է չորս տարեկան։

Օսկար Հերմանը Զագրեբում սովորել է բիզնես դպրոցում, թեև հետաքրքրվել է նկարչությամբ ու գեղանկարչությամբ։ Այնուհետև Զագրեբում սովորել է գեղանկարչության դպրոցում՝ Կ. Ֆիլիպի մոտ։ Դրանից հետո նա տեղափոխվել է Մյունխեն, որտեղ 1904 թվականին իր հայրենակից Յոսիպ Ռաչիչի նման սովորել է սլովեն նկարիչ և մանկավարժ Անտոն Աժբեի մոտ։ 1905 թվականին Օսկար Հերմանն ընդունվել է Մյունխենի Կերպարվեստի ակադեմիա, որտեղ սովորել է մինչև 1910 թվականը. նրա ուսուցիչների թվում է եղել գերմանացի նկարիչ Հյուգո ֆոն Հաբերմանը։ Այդ ժամանակ Մյունխենը եղել է ռեալիզմի, պոստիմպրեսիոնիզմի, սիմվոլիզմի ու մոդեռնիզմի եվրոպական նկարչական դպրոցի կենտրոնը։

1914 թվականին՝ Առաջին համաշխարհային պատերազմի սկսելուց հետո, Օսկար Հերմանը վերադարձել է Զագրեբ։ Նա ճանաչվել է զինվորական ծառայության համար մասամբ ոչ պիտանի, սակայն Զագրեբում ծառայել է բանակում 1915 թվականից մինչև 1918 թվականը։ Պատերազմի ավարտից հետո մեկնել է Մյունխեն, որտեղ ապրել է մինչև 1933 թվականը՝ երբեմն վերադառնալով Զագրեբ, այցելելով Բեռլին ու Փարիզ։ Մյունխենում բնակվելու տարիներին պարբերաբար հանրությանն է ներկայացրել իր աշխատանքները ինչպես անհատական, այնպես էլ Munich Secession Art ցուցահանդեսներում։ 1933 թվականին Գերմանիայով տարածվող նացիզմի պատճառով վերադարձել է Զագրեբ։

Երկրորդ համաշխարհային պատերազմի տարիներին Օսկար Հերմանն ընդգրկվել է պարտիզանական ջոկատի կազմում, գերի ընկել և տեղավորվել Իտալիայի Կալաբրիա մարզի Ferramonti di Tarsia քաղաքում գտնվող ճամբարում, որտեղ գտնվել է 1942 թվականից մինչև 1944 թվականը։ Ազատություն ստանալուց հետո նա միացել է Ֆրանսիայի Կորսիկա կղզու Կոզանո համայնքում գտնվող նկարիչների գաղութին։ 1944 թվականին վերադարձել է Խորվաթիա և կրկին միացել պարտիզաններին։

1945 թվականին՝ պատերազմի ավարտից հետո, սկսել է աշխատել Զագրեբի Ժամանակակից արվեստի պատկերասրահում։ Այդտեղ նա աշխատել է մինչև 1954 թվականին թոշակի անցնելը։ Նույն թվականին նա նախապատրաստել է հետադարձ ցուցահանդես Արվեստների ու արհեստների թանգարանում (): 1971 թվականին Օսկար Հերմանը կազմակերպել է հետադարձ խոշոր ցուցահանդես Art Pavilion-ում։ Օսկար Հերմանը եղել է անմարդամոտ նկարիչ, այդ պատճառով էլ նրա աշխատանքները ուշ են ընդունվել ու հասկացվել։

Օսկար Հերմանը մահացել է 1974 թվականի հունվարի 22-ին Զագրեբում։ Թաղվել է Միրոգոյ քաղաքային գերեզմանատանը։

2008 թվականին Խորվաթիայի փոստը թողարկել է Օսկար Հերմանին նվիրված փոստային նամականիշ։

Ծանոթագրություններ

Գրականություն

Արտաքին հղումներ 
 OSKAR HERMAN  

Խորվաթ նկարիչներ
Երկրորդ համաշխարհային պատերազմի մասնակիցներ
Առաջին համաշխարհային պատերազմի մասնակիցներ
Մյունխենի գեղարվեստի ակադեմիայի շրջանավարտներ